section_heading: Sukob s Normanima
paragraph_text: Bio je sin i nasljednik bizantskog cara Ivana II. Komnena (1118. – 1143.) i Irene Ugarske. Njegov otac smrtno je ranjen u lovu i umro je dana 8. travnja 1143. godine. Budući da su Ivanovi stariji sinovi, Aleksije i Andronik umrli ranije, izbor novoga cara pao je na trećerođenog sina Izaka i mlađeg Manuela. Sukladno carevoj želji, za novoga cara izabran je četvrtorođeni Manuel. Po stupanju na prijestolje, Manuel je nastavio politiku svoga oca te je nastojao očvrsnuti savez s njemačkim kraljem Konradom III. (1138. – 1152.) koji je bio usmjeren protiv Normana u južnoj Italiji. U tu svrhu oženio je Konradovu šurjakinju Bertu Sulzbašku, no suradnju dvojice vladara protiv Normana omelo je izbijanje Drugog križarskog rata.